钦定古今图书集成/理学汇编/学行典/第260卷 > 郭太
## 钦定古今图书集成/理学汇编/学行典/第260卷 > 郭太

按《后汉书郭太传》：“太字林宗，太原介休人也。家世贫
贱，早孤，母欲使给事县廷，林宗曰：‘大丈夫焉能处斗
筲之役乎’？遂辞就成皋屈伯彦学，三年业毕，博通坟
籍，善谈论，美言制。乃游于洛阳，始见河南尹李膺，膺
大奇之，遂相友善，于是名震京师。后归乡里，衣冠诸
儒送至河上，车数千两，林宗唯与李膺同舟而济。众”
宾望之，以为神仙焉。司徒黄琼辟太常赵典举有道，
或劝林宗仕进者，对曰：“吾夜观乾象，昼察人事，天之
所废，不可支也。”遂并不应。性明知人，好奖训士类。身
长八尺，容貌魁伟，褒衣博带，周游郡国。尝于陈、梁闲
行，遇雨，巾一角垫，时人乃故折巾一角，以为林宗巾，
其见慕皆如此。或问汝南范滂曰：“郭林宗何如人？”滂
曰：“隐不违亲，贞不绝俗，天子不得臣，诸侯不得友，吾
不知其他。”遭母忧，有至孝称。林宗虽善人伦，而不为
危言核论，故宦官擅政而不能伤也。及党事起，知名
之士多被其害，唯林宗及汝南袁闳得免焉。遂闭门
教授子弟以千数。建宁元年，太傅陈蕃、大将军窦武
为阉人所害，林宗哭之于野，恸既而叹曰：“人之云亡，
邦国殄瘁，瞻乌爰止，不知于谁之屋耳！”明年春，卒于
家，时年四十二。四方之士千馀人皆来会葬，同志者
乃共刻石立碑，蔡邕为文。既而谓涿郡卢植曰：“吾为
碑铭多矣，皆有惭德，唯郭有道无愧色耳。”其奖拔士
人，皆如所鉴。初，太始至南州，过袁奉高，不宿而去；从
叔度，累日不去。或以问太，太曰：“奉高之器，譬之泛滥，
虽清而易挹。叔度之器，汪汪若千顷之陂，澄之不清，
挠之不浊，不可量也。”已而果然。太以是名闻天下。后之好事，或附益增张，故多华辞不经，又类卜相之书。
今录其章章效于事者，著之篇末。